פולי ברונשטיין

פולי ברונשטיין (נולדה ב-1975) היא פעילה חברתית ופוליטית ישראלית. היא מנכ"לית של "יוזמת-המאה", מייסדת תנועת "דרכנו" ומחברת הספר "תור המתינות – מסע אישי מהשמאל אל המרכז". יו"ר הוועדה לקידום ספורט הנשים בישראל. ברונשטיין גדלה בהרצליה, הייתה מדריכה ורשג"דית בתנועת הצופים העבריים ושירתה כמפקדת מחלקה בה"ד 12. היא השתחררה מצה"ל בדרגת סגן. היא בוגרת תואר ראשון בתקשורת ומדעי המדינה ותואר שני בלימודי המזרח התיכון (בהצטיינות) שניהם מאוניברסיטת תל אביב. ב-1998, במהלך לימודיה לתואר ראשון, נבחרה לנציגת החוג למדעי המדינה במועצת הסטודנטים מטעם תא הסטודנטים של תנועת "דור שלום". לאחר מכן נבחרה במועצה למנהלת המחלקה למלגות ומעונות באגודת הסטודנטים. באותה שנה הייתה פעילה במאבק הסטודנטים להורדת שכר הלימוד, ובמהלכו נעצרה ושבתה רעב במשך 11 יום מול בית ראש הממשלה בנימין נתניהו. בשנים 2002–2005 שימשה כמנהלת המחלקה הבינלאומית של תנועת הצופים. בשנים 2006–2009 שימשה כמנהלת עמותת "עתיד" – שותפות בינלאומית של תנועות נוער ציוניות ופלורליסטיות. בשנים 2009–2013 התגוררה בלונדון בשליחות הסוכנות היהודית ותנועת הצופים. היא שימשה כשליחה מרכזית של הצופים למערב אירופה וראש המשלחת של הסוכנות בבריטניה. הקימה את שבטי הצופים הישראליים בלונדון ובאמסטרדם, את גרעין העלייה "צבר אירופה" ואת קומונות שנת השירות באירופה. במרץ 2020 נבחרה למנכ"לית קרן היסוד. היא הייתה אמורה להיכנס לתפקיד זה בתחילת יוני 2021, אולם יממה לפני כניסתה לתפקיד המינוי בוטל. במאי 2021 הקימה עם שותפים את "יוזמת המאה" – ארגון שמשימתו היא פיתוח מערך של פעילויות, יוזמות וארגונים המקדמים יחד ולחוד זהות ומדיניות של מרכז ישראלי. בשנת 2014 נכנסה לתפקיד מנכ"לית "קול אחד ישראל" – ארגון שנוסד בשנת 2002 ונועד לקדם את פתרון שתי המדינות לסכסוך הישראלי-פלסטיני. בדצמבר 2014, בעודה בתפקיד מנכ"לית קול-אחד, ניהלה את קמפיין V15, ביחד עם איתמר ויצמן ונמרוד דוויק, שיזמו אותו. הקמפיין נועד להעלות את אחוז ההצבעה של מצביעי השמאל והמרכז בבחירות 2015. בשנת 2015, על הפלטפורמה של ארגון קול-אחד וקמפיין V15, הקימה ברונשטיין עם נמרוד דוויק את תנועת "דרכנו (ארגון)" וכיהנה כמנכ"לית התנועה עד לשנת 2020. היא הובילה עם "דרכנו" בנובמבר 2017 ו-2018 את עצרת יום השנה לרצח יצחק רבין בכיכר רבין ואת המסע לכתיבת "אמנת השיח הישראלית" (עם עודד רביבי) בהשתתפות 24 ארגוני חברה אזרחית, עליה חתמו חברי כנסת מכל סיעות הבית. בשנים 2019 ו-2020 ניהלה 3 קמפיינים במהלך 3 מערכות בחירות רצופות תחת הכותרת "בוחרים במי שמחבר בינינו – שמים את ישראל במרכז" ו"ממשלה קיצונית סכנה לאומית". במאי 2023 השתתפה בתוכנית הטלוויזיה התיעודית "מדורות השבטים" של כאן 11.מאותה שנה מגישה לצד גדי טאוב את התוכנית מבקרי המדינה בערוץ כנסת. בשנים 1999–2002 שימשה כעורכת, כותבת ורכזת כתבים במוסף "כלכלה" של העיתון ידיעות אחרונות. בינואר 2022 יצא לאור בהוצאת "ידיעות ספרים" ספרה "תור המתינות – מסע אישי מהשמאל אל המרכז" אשר מתאר את רעיון המתינות הפוליטית והחברתית על דרך סיפורה האישי. ברונשטיין מתגוררת בתל אביב עם בן זוגה, ד"ר יואב הלר, ושני ילדיהם. פולי ברונשטיין, ברשת החברתית יוטיוב פולי ברונשטין באתר מאקו 2016 - פולי ברונשטיין בכנס מניעים וחסמים ישראלים בהשגת הסדר שלום - פאנל שלישי: החברה האזרחית פולי ברונשטיין, ברשת החברתית פייסבוק פולי ברונשטיין, ברשת החברתית טוויטר רותם שטרקמן, פולי ברונשטיין: "נתניהו הולך הביתה ב-2024. הוא גמור", באתר TheMarker‏, 22 בדצמבר 2023 יאיר צוקר, התכנסות ראשונה של הוועדה, באתר דבר, ‏24.05.22 סערה בקרן היסוד: מינוי המנכ"לית החדשה בוטל יום לפני כניסתה לתפקיד - וואלה! חדשות, באתר וואלה!, ‏2020-06-01 חברי V15 לא מתייאשים מהכישלון בבחירות: "גם הימין וגם השמאל מדוכאים", באתר www.maariv.co.il ברונשטיין, פולי (2018-11-01). "זו הסיבה שהזמנו את הפוליטיקאים לעצרת". Ynet. נבדק ב-2022-05-23. סדרה תיעודית חדשה 📽️ מדורות השבטים | פרק 1 - הסדר יחזור על כנו: שנים 1993 עד 2000, סרטון בערוץ "כאן 11 - תאגיד השידור הישראלי", באתר יוטיוב (אורך: 54:42) בתאל קולמן, פולי ברונשטיין: כך הפסקתי להפחיד והתחלתי לאהוב את הימין, באתר www.makorrishon.co.il, ‏8.1.2022